ยูโอบีเปิดตลาดบัตรเดบิตมีประกันถึงเด็ก 7 ขวบ
&#8220;ยูโอบี&#8221; เขย่าบัตรเดบิตแบบมีประกัน ครอบคลุมลูกค้าเด็กถึงแก่ 7-90 ปี จ่ายปีละ 400-1.5 พันบาท
19 ม.ค. 2553

“ยูโอบี” เขย่าบัตรเดบิตแบบมีประกัน ครอบคลุมลูกค้าเด็กถึงแก่ 7-90 ปี จ่ายปีละ 400-1.5 พันบาท 
นาย ยุทธชัย เตยะราชกุล ผู้ช่วยกรรมการผู้จัดการใหญ่ กลุ่มงานบุคคลธนกิจ ธนาคารยูโอบี กล่าวว่า ธนาคารได้ออกบัตรเดบิต “ยูโอบี วี แคร์” เป็นบัตรเดบิตที่คุ้มครองอุบัติเหตุแบบมีค่ารักษาพยายาล ครอบคลุมลูกค้าตั้งแต่อายุ 7-90 ปี แบ่งเป็น บัตรสำหรับเด็ก อายุ 7-14 ปี จ่ายปีละ 400 บาท หากเกิดอุบัติเหตุค่ารักษาพยาบาลไม่เกินครั้งละ 5,000 บาท และหากเสียชีวิตจากอุบัติเหตุคุ้มครอง 7 หมื่นบาท
บัตรสำหรับคนวัยทำงาน อายุ 15-55 ปี จ่ายปีละ 600 บาท อุบัติเหตุเบิกค่ารักษาพยาบาลได้ไม่เกินครั้งละ 1 หมื่นบาท และเสียชีวิต 1 แสนบาท
และบัตรสำหรับผู้สูงอายุ 56-90 ปี จ่ายปีละ 1,500 บาท อุบัติเหตุเบิกค่ารักษาพยาบาลได้ไม่เกินครั้งละ 3 หมื่นบาท และเสียชีวิต 5 แสนบาท
ทั้งนี้ผู้สมัครบัตรจะต้องเปิดบัญชีเงินฝากออมทรัพย์กับธนาคารขั้นต่ำ 1,000 บาท โดยบัตรนี้เป็นการจ่ายปีละครั้ง ไม่มีการเก็บค่าธรรมเนียมอีก ภายในบัตรเดียวสามารถใช้ถอน โอน และรูดชำระค่าสินค้าได้ตามปกติ
สำหรับการรักษาพยาบาลครอบคลุมโรงพยาบาล 200 แห่ง โดยลูกค้าไม่ต้องสำรองจ่ายออกไปก่อน และไม่มีการกำหนดจำนวนครั้งการรักษาพยาบาลในแต่ละปี
นายยุทธชัย กล่าวว่า แม้ธนาคารพาณิชย์หลายแห่งจะออกบัตรเดบิตคุ้มครองอุบัติเหตุออกมามาก แต่ก็ยังไม่มีรายใดที่คุ้มครองเด็กเล็กตั้งแต่ 7 ปี และผู้สูงอายุถึง 90 ปี เนื่องจากมีความเสี่ยงสูง แต่การประกันรูปแบบนี้เรียกว่า การประกันกลุ่ม จึงทำให้ธนาคารสามารถคิดค่าใช้จ่ายต่อหัวถูกลงได้ ต่างจากการที่ลูกค้าซื้อประกันอุบัติเหตุรายหัว ซึ่งเป็นประกันเดี่ยว ทำให้ได้ราคาแพงกว่าซื้อประกันกลุ่ม 30-40%
ขณะที่กลุ่มลูกค้าเป้าหมายคือ กลุ่มลูกค้าวัยทำงาน เพราะคนกลุ่มนี้เมื่อซื้อประกันในรูปแบบนี้ให้กับตัวเองแล้ว จะนิยมซื้อให้เด็ก และผู้สูงอายุในครอบครัวด้วย เนื่องจากมองว่า มีราคาไม่แพง โดยตั้งเป้าหมายมีผู้สมัครบัตรเพิ่มปีนี้ 5 หมื่นบัตร